Pius 12.
Pius 12., Eugenio Pacelli, 2.3.1876-9.10.1958, pave fra 1939. Efter nogle år i Kurien virkede Pacelli 1917-29 som pavelig nuntius i Tyskland; 1930 blev han kardinalstatssekretær.
Efter valget til pave i marts 1939 rettede Pius 12. indtrængende, men forgæves appeller til stormagterne om at undgå krig. 
Under 2. Verdenskrig opretholdt han pavestolens neutralitet, skjulte over 5000 jøder i romerske kirker og klostre og organiserede hjælp for krigsfanger og fordrevne. Han overvejede at protestere offentligt mod jødeforfølgelserne, men afstod fra det, da de hollandske biskoppers offentlige protest kun havde ført til forstærkede forfølgelser.
Blandt den teologisk, politisk og sprogligt begavede paves mange læreskrivelser bør rundskrivelsen Mystici corporis (1943) fremhæves for sin betydning for den liturgiske bevægelse. I 1950 definerede han dogmet om Marias legemlige optagelse i Himlen.
Pius 12. oprettede talrige nye bispedømmer, deriblandt Danmark 1953, og gjorde gennem en bevidst internationalisering en ende på det italienske flertal i kardinalkollegiet.